Lyk in veld dalk dié van vermiste manKevin Conn. Foto: Facebook WAARSKUWING: Die foto onderaan die berig is grafies van aard en kan sensitiewe kykers ontstel. Die Muldersdrift-polisie aan die Wes-Rand ondersoek die moontlikheid of ŉ liggaam wat onlangs in ŉ veld in die gebied gevind is, dié van ŉ vermiste man van Randburg is. Konst. Gloria Maswanganye, polisiewoordvoerder, het Vrydag aan Maroela Media gesê die man se liggaam is op 19 April omstreeks 18:30 deur ŉ verbyganger in die veld langs Clinicweg in Muldersdrift gevind. Volgens Terry-Ann Coetzee, woordvoerder van Drift Reaction-veiligheidsmaatskappy, het ŉ motoris op die erg ontbinde liggaam afgekom toe hy daar stilgehou het om homself te verlig en ŉ slegte reuk geruik het. “Hy het besluit om ondersoek in te stel en op die liggaam afgekom wat in ŉ seil toegedraai was. Die liggaam was so erg ontbind dat ŉ mens nie kon vasstel of dit dié van ŉ man of ŉ vrou was nie. Volgens paramedici wat op die toneel was, het die liggaam sowat ŉ maand daar gelê,” het Coetzee gesê. Die plaaslike gemeenskapspolisiëringsforum en polisie is na die toneel ontbied. Maswanganye het gesê die polisie het ŉ geregtelike doodsondersoek geregistreer en met nadere ondersoek is vasgestel dat daar op 17 Maart ŉ vermiste persoon by die Randburg-polisie aangemeld is. “Die klere en skoene aan die liggaam het by die beskrywing gepas van die man wat vermis geraak het,” het Maswanganye gesê. Die man wat as vermis aangegee is, is die 42-jarige Kevin Conn. Noeleen Conn, Kevin se ma, het intussen op sosiale media gesê: “Rus in vrede, my liewe seun. Sal vir altyd lief wees vir jou.” Volgens Conn is haar seun glo vermoor. Maswanganye het gesê die polisie wag nog op DNS-toetse se uitslae om die man se identiteit en oorsaak van dood te bevestig. Die polisie het ŉ beroep op die publiek gedoen om met inligting na vore te kom wat hulle met hul ondersoek kan bystaan. Bel die Muldersdrift-polisie by 011 952 4600 of Stop Misdaad by 0860 010 111. Die liggaam wat in die veld gevind is. Foto: Via Drift Reaction